## Pravilnik o uvjetima za nuđenje udjela UCITS fonda

### NN 100/2013 (1.8.2013.), Pravilnik o uvjetima za nuđenje udjela UCITS fonda

HRVATSKA AGENCIJA ZA NADZOR FINANCIJSKIH USLUGA

2267

Na temelju članka 155. stavka 3. i članka 156. stavaka 3. i 4. Zakona o otvorenim investicijskim fondovima s javnom ponudom (»Narodne novine« broj 16/2013, dalje: Zakon), Hrvatska agencija za nadzor financijskih usluga (dalje: Agencija) na sjednici Upravnog vijeća održanoj 26. srpnja 2013. godine donijela je

PRAVILNIK

O UVJETIMA ZA NUĐENJE UDJELA UCITS FONDA

Uvodne odredbe

Članak 1.

Ovim se pravilnikom propisuju uvjeti za obavljanje poslova nuđenja udjela UCITS fonda na temelju ugovora o poslovnoj suradnji.

Ugovor o poslovnoj suradnji o nuđenju udjela UCITS fonda

Članak 2.

(1) S pravnom osobom iz članka 154. Zakona društvo za upravljanje sklapa ugovor o poslovnoj suradnji predmet kojeg je nuđenje udjela UCITS fonda.

(2) Prije potpisivanja ugovora iz stavka 1. ovoga članka društvo za upravljanje dužno je utvrditi da druga ugovorna strana ispunjava uvjete propisane Zakonom te da njeni zaposlenici koji će obavljati poslove nuđenja udjela UCITS fonda ispunjavaju uvjete propisane člankom 3. ovoga pravilnika.

(3) Društvo za upravljanje je dužno u roku od 10 dana od dana sklapanja ili raskida ugovora iz stavka 1. ovoga članka o navedenom dostaviti Agenciji pisanu obavijest.

(4) Pisana obavijest o sklapanju ugovora mora sadržavati podatke o tvrtci i sjedištu pravne osobe.

(5) Pravna osoba iz stavka 1. ovoga članka koja je s društvom za upravljanje sklopila ugovor o poslovnoj suradnji o nuđenju udjela UCITS fonda ne smije navedene poslove poddelegirati na treću osobu.

Uvjeti koje moraju zadovoljavati osobe koje nude udjele UCITS fonda

Članak 3.

Zaposlenik koji obavlja poslove nuđenja udjela u pravnoj osobi iz članka 2. stavka 1. ovoga pravilnika u Republici Hrvatskoj mora ispunjavati najmanje sljedeće uvjete:

1. znanje hrvatskog jezika (strani državljani dokazuju potvrdom o znanju hrvatskog jezika izdanom od Odsjeka za kroatistiku Filozofskog fakulteta u Republici Hrvatskoj),

2. ima najmanje srednju stručnu spremu (dokazuje se ovjerenom preslikom svjedodžbe o završenoj srednjoj školi, odnosno svjedodžbom o položenoj maturi ili završnom ispitu, a strani državljani odgovarajućom ispravom kojom se dokazuje potreban stupanj obrazovanja, koja mora biti prevedena i potpisana od ovlaštenog sudskog tumača za hrvatski jezik, odnosno za taj strani jezik, te ovjerena od javnog bilježnika u Republici Hrvatskoj ili u diplomatskom predstavništvu Republike Hrvatske u toj zemlji),

3. nije pravomoćno osuđivana niti je pokrenuta istraga ili potvrđena optužnica za kaznena djela iz područja gospodarskog kriminala(dokazuje se uvjerenjem o nekažnjavanju izdanim od nadležnog tijeka Republike Hrvatske, a strani državljani i uvjerenjem nadležnog tijela zemlje čiji su državljani, ovjerenom kao pod točkom 2. ovoga članka).

Popis osoba koje nude udjele UCITS fonda

Članak 4.

(1) Društvo za upravljanje je dužno jednom godišnje, do kraja siječnja tekuće godine, Agenciji dostaviti popis osoba s kojima ima sklopljen važeći ugovor iz članka 3. stavka 1. ovoga pravilnika, sa stanjem na dan 31. prosinca prethodne godine.

(2) Popis iz stavka 1. ovoga članka mora sadržavati tvrtku i sjedište pravne osobe.

(3) Pravna osoba iz članka 2. stavka 1. ovoga pravilnika mora voditi evidenciju zaposlenika koji obavljaju poslove nuđenja udjela UCITS fonda, koju je dužno dostaviti društvu za upravljanje, a društvo na zahtjev Agenciji.

Uvjeti poslovanja osoba koje nude udjele UCITS fonda

Članak 5.

(1) Pravna osoba iz članka 2. stavka 1. ovoga pravilnika ne smije primati novčana sredstva u svrhu izdavanja udjela UCITS fonda, već se ista doznačuju na za to predviđeni račun UCITS fonda.

(2) Zaposlenik pravne osobe iz stavka 1. ovoga članka mora svakom potencijalnom ulagatelju dati na uvid:

1. prospekt, pravila i ključne podatke za ulagatelje UCITS fonda,

2. kada je to primjenjivo, promidžbeni materijal UCITS fonda koji je odobren od strane Agencije,

(3) Zaposlenik pravne osobe iz stavka 1. ovoga članka dužan je svakog potencijalnog ulagatelja obavijestiti gdje su i na koji način dokumenti iz stavka 2. ovoga članka dostupni.

(4) Društvo za upravljanje i pravna osoba iz članka 2. stavka 1. ovoga pravilnika dužni su voditi evidencije o stanju i transakcijama udjelima UCITS fonda obavljenim posredstvom te pravne osobe, te ih na zahtjev dostaviti Agenciji.

(5) Društvo za upravljanje dužno je osigurati da pravna osoba iz članka 2. stavka 1. ovoga pravilnika o ulagateljima kojima nudi udjele UCITS fonda prikupi sve potrebne podatke i dokumentaciju koji su propisani Zakonom, propisima donesenim na temelju Zakona i drugim propisima.

(6) Društvo za upravljanje dužno je osigurati da pravna osoba iz članka 2. stavka 1. ovoga pravilnika prikupljenu dokumentaciju čuva u skladu s odredbama Zakona i pravilnika koji uređuje organizacijske zahtjeve društva za upravljanje UCITS fondom u dijelu koji se odnosi na vođenje i čuvanje poslovne dokumentacije.

Članak 6.

Ovaj pravilnik stupa na snagu u roku od osam dana od dana objave u »Narodnim novinama«.

Klasa: 011-02/13-04/38

Urbroj: 326-440-13-1

Zagreb, 26. srpnja 2013.

Predsjednik Upravnog vijeća

Petar-Pierre Matek, v. r.

Pravilnik, NN 100/2013-2267